Terug na die Ou Testament: Allerlei (3) - www.bybelkennis.co.za1
Die besnydenis word net soos die Sabbat en die ander gebruike "ewige" gebruike genoem. Alreeds by die instelling van die besnydenis word dit 'n "ewige verbond" genoem (Gen 17:13 – 1953-vertaling).
Wie nie besny was nie, moes net soseer uit die volk uitgesluit word as dié wat nie die Sabbat onderhou het nie, en was ook met die dood strafbaar (Gen 17:14; Eks 4:24-26).
Die Here maak byna vir Moses dood omdat hy nie sy seun besny het nie (Eks 4:24-26).
Toe die volk vir 'n tyd lank tydens die woestyntog nie meer besny is nie, het die smaad van die Here op hulle gerus, die smaad wat eers weer weggeneem is toe Josua almal laat ná die intog in Kanaän besny het. (Jos 5:9).
Die besnydenis word selfs baie sterker direk met die werk van die Here verbind as die Sabbat. Die Here sal self die Israeliete besny met 'n geestelike besnydenis (Deut 30:6 – 1953-vertaling).
Jesus is self ook besny (Luk 2:21).
Ons weet die Christene in Jerusalem het nog hulle seuntjies besny (Hand 21:21).
Dis opvallend hoe die ooreenkoms lui wat tydens die beroemde kerkvergadering in Jerusalem bereik is (Gal 2:7-9). Die vraag wat die Christene in Jerusalem so hewig ontstel het, was of Paulus toegelaat mag word om die evangelie sonder die besnydenis aan die heidene te verkondig. Die ooreenkoms het toe gelui dat, terwyl Paulus dit wel mag doen, Petrus sou voortgaan om "die evangelie van die besnydenis" aan die Jode te verkondig (Gal 2:7). Dit was 'n toegewing aan Paulus dat hy die besnydenis mag los. Die standaard-evangelie het die "besnydenis-evangelie" gebly.
Waarom gebruik ek juis hierdie vreemde uitdrukking: "die evangelie van die besnydenis"? Dit is hoe die Grieks lui in Galasiërs 2:7, 8, 9. Die 1953-vertaling het dit nog só. En dit wys hoe belangrik die besnydenis nog vir die vroeë Joodse Christene was.
En dié wat wil terugkeer na die Ou Testament?
Waar is die besnydenis in die Nuwe Testament vir die Jode afgeskaf?
Is daar nie net sulke sterk gronde om weer met die besnydenis te begin as met die Sabbat nie, of selfs sterker gronde?